- Hindi News
- National
- तीन जिले के कचरे से 250 युवाओं को मिलेगा रोजगार, नगर पालिका की आय भी बढ़ेगी
तीन जिले के कचरे से 250 युवाओं को मिलेगा रोजगार, नगर पालिका की आय भी बढ़ेगी
यदि सबकुछ ठीक रहा तो शाजापुर, आगर और राजगढ़ जिले के नगरीय निकायों से एकत्रित होने वाले कचरे से जिले के 250 से भी ज्यादा युवाओं को जल्द ही रोजगार मिल जाएगा। शहर से करीब 8 किमी दूर ग्राम भीलवाड़िया के समीप मिली 20 एकड़ जमीन में नगरीय प्रशासन विभाग करीब 100 करोड़ रुपए खर्च कर नया प्रोजेक्ट लगाएगा। इसमें ठोस अपशिष्ट प्रबंधन के तहत कचरे का निस्तारण किया जाएगा। इसके लिए प्रदेश स्तर पर पहल शुरू हो चुकी है।
ज्ञात रहे नगर पालिका को ट्रेचिंग ग्राउंड बनाने के लिए तीन माह पहले दिसंबर-2016 में ही प्रशासन ने जमीन दे दी है। जमीन मिलने के बाद हाल ही में 28 फरवरी को नगर परिषद ने ट्रेचिंग ग्राउंड काे विकसित करने के लिए 35 लाख रुपए की स्वीकृति भी दे दी। इससे एक-दो माह में ही नगर पालिका तार फेंसिंग, समतलीकरण और पहुंच मार्ग बना देगी। इधर, शाजापुर के ट्रेचिंग ग्राउंड के लिए नगरीय प्रशासन विभाग ने नई प्लानिंग शुरू कर दी है। जिम्मेदारों की मानें तो शाजापुर में बनने वाले ट्रेचिंग ग्राउंड में शाजापुर सहित आगर और राजगढ़ की समीपस्थ नगरीय निकायों का कचरा डाला जाएगा। उक्त कचरे को ठोस अपशिष्ट प्रबंधन के तहत निस्तारण किया जाएगा। इस दौरान कचरे की छंटाई की जाएगी। इसमें उपयोग में आने वाले कचरे की अलग छंटनी कर उन्हें उपयोगी बनाया जाएगा। उक्त प्रक्रिया के लिए अलग-अलग जिम्मेदारी संभालने के लिए करीब 250 से ज्यादा युवाओं की जरूरत पड़ेगी।
अपने स्तर पर शहर का विकास करा सकेगी नपा
ठोस अपशिष्ठ प्रबंधन के तहत होने वाले इस प्रोजेक्ट से एक तरफ जहां शाजापुर के युवाओं को रोजगार मिलने के अवसर मिलेंगे। वहीं कचरे में से निकले उपयोगी सामान से नगर पालिका की आमदनी भी बढ़ेगी। इससे शहर विकास कराने के लिए नगर पालिका को सरकार के भरोसे नहीं रहना पड़ेगा। अपने स्तर से ही वह डेवलपमेंट करा लेगी।
सैकड़ों लोगों को फायदा होगा
नपा ने अपने स्तर से ट्रेचिंग ग्राउंड के लिए मिली जमीन की फेंसिंग, समतलीकरण और पहुंच मार्ग बनाने तक की पहल शुरू कर दी है। एक-दो माह में वार्ड 9 के पास डाला जाने वाला कचरा भी भीलवाड़िया के पास डलवाना शुरू करा दिया जाएगा। ठोस अपशिष्ट प्रबंधन की यूनिट डालने के लिए शासन स्तर से जानकारी मांगी थी। जो भेज दी है। भोपाल से मंजूर होने के बाद ही यह संभव हो सकेगा। सुधीरसिंह, सीएमओ शाजापुर नगर पालिका
अभी रहवासी इलाके के बीच डाला जा रहा कचरा
नगर पालिका को ट्रेचिंग ग्राउंड की जगह नहीं मिल पाने की स्थिति में अब तक वार्ड 9 के रहवासी क्षेत्र में शहर का कचरा एकत्रित किया जा रहा है। डोर टू डोर जमा होने वाले कचरे सहित शहर की सफाई के बाद जमा कचरे को फिलहाल यहां फेंका जा रहा है। इस कारण क्षेत्र के रहवासियों को खासी परेशानी झेलना पड़ रही है। हवा के झोंकों में कई बार कचरे के ढेर में पड़े कागज और पन्नी उड़कर घरों तक पहुंच जाती है। ट्रेचिंग ग्राउंड बनने के बाद उक्त स्थान पूरा खाली हो जाएगा और नगर पालिका यहां प्रधानमंत्री आवास योजना के तहत पक्के मकान बनाकर आवासहीन शहरवासियों को उपलब्ध कराएगी।
कौन से कचरे से कैसे होगा प्रबंधन
प्राकृतिक तरीके से सड़नशील कचरा : भोजन और रसोई कचरे, हरित कचरा, कागज को पुनर्नवीनीकरण किया जा सकता है।
पुनर्नवीनीकरण योग्य सामग्री : कागज, कांच, बोतल, डब्बे, धातु, कुछ खास प्लास्टिक आदि।
अक्रिय कचरा : निर्माण और विध्वंस कचरे, पत्थर, मलबा।
मिश्रित अपशिष्ट सामग्री : बेकार कपड़े, टेट्रा पैक, बेकार प्लास्टिक जैसे खिलौने आदि।
घरेलू खतरनाक और विषाक्त अपशिष्ट : दवाएं, ई-कचरा, पेंट, रसायन, बल्ब, फ्लोरोसेंट ट्यूब, स्प्रे कैन, उर्वरक और कीटनाशक कंटेनर, बैटरी, जूता पॉलिश।
tgl_Latn sot_Latn hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva mag_Deva bho_Deva mag_Deva mag_Deva